Amor Vittone en kinders gedreig, geïntimideerAmor Vittone saam met Martin Bester en Tumi Morake (Foto: Facebook) Die Afrikaanse sangeres Amor Vittone het Donderdag op JacarandaFM vertel sy en haar gesin word gedreig en geïntimideer deur middel van briewe wat na die gesin se huis in Johannesburg gestuur word. Die sangeres het op die Breakfast with Martin Bester & Tumi Morake-ontbytprogram gesê sy én haar kinders word in die briewe gedreig. Dié insetsel is vooraf opgeneem en Donderdag op die radiostasie uitgesaai. “Hoe meer ek die briewe lees en daarna kyk, en eintlik geïntimideerd moet voel daardeur, laat dit my eintlik lag. Hoe laag moet jy daal om so iets te doen? Jy moet seker baie onseker van jouself of jaloers wees om só iets te doen en my kinders te teiken,” het sy gesê. Vittone het op ŉ vraag van Bester gesê die briewe bevat persoonlike inligting wat net haar naaste familie en gesinslede weet. Sy het ook gesê die gesin weet wie die skuldige is, maar hou dit vir tyd en wyl nog stil. Die sangeres sê sy het die briewe met handskoene oopgemaak om te verhoed dat haar vingerafdrukke op die briewe gelaat word. ŉ Betroubare bron na aan Vittone het bevestig dat sy ŉ saak by die polisie aanhangig gemaak het. Sy wou nie op die lug kommentaar lewer oor die inhoud van die briewe nie. Die sangeres is tans met vakansie in Spanje en is nie beskikbaar vir kommentaar nie. Bron: JacarandaFM